Helt kvit og frit er det nu muligt at låne og bytte bøger i Vestre Fjordpark. Her er en ny byttecentral sat op, hvor læseglade strandgæster kan udforske litteratur fra andres glemte gemmere. Byttecentralen bygger på tillid til brugerne, der selv styrer om de vil låne bøgerne eller bytte nogle af deres gamle bøger ud. - Det skal jo gerne passe sig selv og være en cyklus, siger Sabine Njor Pedersen, der er enemand bag projektet Bogkuben Park Bibliotek i Vestre Fjordpark. Flere bogkuberne har siden maj stået i både Karolinelund og Kildeparken, hvor Sabine Njor Pedersen har haft stor succes med bogbytningen. - Ved alle bogkuberne har der været rigtig gode tilbagemeldinger. Folk er glade for det og er nysgerrige på projektet, siger hun. For hende er det en måde at komme mere kultur ind i byen. - Det er jo fordi, at jeg selv synes, det er fedt. Jeg synes, det giver mening, at vi får brugt vores bynatur noget mere, og så er jeg selv en læsehest, siger Sabine Njor Pedersen.

Referat:
Sabine Njor Pedersen står bag en ny byttecentral med bøger i Vestre Fjordpark.